অক্সিজেনের আকালে কোনও কোভিড রোগীর মৃত্যু হয়নি, বেমালুম অস্বীকার করল যোগী সরকার!

লখনউ: কোভিডের দ্বিতীয় ঢেউয়ের (Covid second wave) সময় উত্তরপ্রদেশে অক্সিজেনের আকালে ( death due to lack of oxygen) কোনও রোগীর মৃত্যু হয়নি। কে বলছে? উত্তরপ্রদেশ (Uttar Pradesh) সরকার! তা-ও কোথায়? রাজ্য বিধানসভায়! এই ইস্যুতে বিরোধীরা যোগী সরকারকে (Yogi Adityanath) বিধানসভায় কোণঠাসা করার চেষ্টা করলে, অভিযোগ খারিজ করে দেন উত্তরপ্রদেশের স্বাস্থ্যমন্ত্রী জয়প্রতাপ সিং।

উত্তরপ্রদেশে অতিমারিতে এ পর্যন্ত ২২,৯১৫ রোগীর মৃত্যু হয়েছে। সেই পরিসংখ্যান দিয়ে যোগীর মন্ত্রীর সাফাই, ‘কোনও একজনেরও মৃত্যুর শংসাপত্রে লেখা নেই যে তিনি অক্সিজেনের অভাবে মারা গিয়েছেন।’ বৃহস্পতিবার বিধানসভার প্রশ্ন-উত্তর পর্বে কংগ্রেস বিধায়ক দীপক সিংয়ের তোলা প্রশ্নের জবাব দিতে গিয়ে রাজ্যের স্বাস্থ্যমন্ত্রী এ ভাবেই অক্সিজেনের অভাবে রোগীমৃত্যুর অভিযোগ নস্যাত্‍‌ করে দেন।

শুধু বিরোধীরা নয়, কোভিডের তুঙ্গ মুহূর্তে যোগী সরকারের মন্ত্রিসভার একাধিক সদস্য অক্সিজেনের আকালে রোগীমৃত্যুর অভিযোগ করেছিলেন। উত্তরপ্রদেশের কয়েক জন সাংসদও একই অভিযোগ তুলেছিলেন। যোগীর স্বাস্থ্যমন্ত্রী তুড়ি মেরে সব নস্যাত্‍‌ করতে চাইলে, শাসকদলের ঘরের লোকের তোলা সেই সমস্ত অভিযোগ ফের সামনে আনেন দীপক। অক্সিজেনের অভাবে রোগীমৃত্যুর আর কোনও ঘটনা সেসময় ঘটেছিল কি না, রাজ্য সরকারের কাছে এ বিষয়ে বিশদ রিপোর্ট যদি থাকে, তা সামনে আনার কথা বলেন কংগ্রেস বিধায়ক।

আরও পড়ুন- কবরস্থান নয়, বিজেপি সরকার জনগণের টাকায় মন্দির বানায়: যোগী আদিত্যনাথ

যোগীর স্বাস্থ্যমন্ত্রীকে কটাক্ষ করে বলেন, কোভিডের দ্বিতীয় তরঙ্গের সময় কত কত মৃতদেহ গঙ্গায় ভেসে গেল, কত কোভিড আক্রান্ত অক্সিজেনের অভাবে হাসপাতালে ছটফট করল, রাজ্য সরকারের কি কিছুই চোখে পড়ল না?

আত্মপক্ষ সমর্থনে ঢাল হিসেবে ডাক্তারের দেওয়া ডেথ সার্টিফিকেটকেই সামনে এনেছেন জয়প্রতাপ সিং। উত্তরপ্রদেশের স্বাস্থ্যমন্ত্রীর ব্যাখ্যা, ‘হাসপাতালে করোনা রোগীর মৃত্যু হলে, সেখানকার ডাক্তাররাই ডেথ সার্টিফিকেট লিখে দিয়েছেন। তাঁর দাবি, ‘একজন ডাক্তারও উল্লেখ করেননি রোগীমৃত্যুর কারণ অক্সিজেন ঘাটতি।’ রাজ্যে সেসময় অক্সিজেনের ঘাটতি ছিল, তা-ও তিনি মানতে চাননি। জানান, সংকট হতে পারে আশঙ্কা করে সরকার অন্য রাজ্য থেকে অক্সিজেন সিলিন্ডার জোগাড় করে রেখেছিল। ফলে, অক্সিজেন ঘাটতিতে রোগীমৃত্যুর যে অভিযোগ তোলা হচ্ছে, তা ঠিক নয়।

এর আগে সমাজবাদী পার্টির আর এক বিধায়ক উদয়বীর সিং আগ্রার পরস হাসপাতালের এক ডাক্তারের ভাইরাল ভিডিয়োর প্রসঙ্গ তোলেন। ভাইরাল ভিডিয়োর জেরে উত্তরপ্রদেশ সরকার ওই ডাক্তারের বিরুদ্ধে পদক্ষেপ করেছিল। টিভি ক্যামেরার সামনে দাঁড়িয়ে চিকিত্‍‌সকের সরল স্বীকারোক্তি ছিল, ‘অক্সিজেনের আকাল থাকায়, প্রয়োজন সত্ত্বেও সকলকে দেওয়া যায়নি। ভর্তি থাকা অর্ধেক রোগী অক্সিজেন পেয়েছিলেন। বাকিরা অক্সিজেনের অভাবে চোখের সামনে শ্বাসকষ্টে মারা গিয়েছেন।’ সরকার বিধানসভায় দাঁড়িয়ে ‘মিথ্যে বিবৃতি’ কেন দিচ্ছে, তা নিয়ে সরাসরি প্রশ্ন তোলেন উদয়বীর সিং।

জবাবে স্বাস্থ্যমন্ত্রী জানান, তাঁর কাছে জেলাশাসক ও পুলিস কমিশনারের পাঠানো একটি তদন্ত রিপোর্ট রয়েছে। হাসপাতালে ‘মক ড্রিল’ চলার সময় অক্সিজেনের জোগান কিছুক্ষণের জন্য বন্ধ করা হয়েছিল। স্বাস্থ্যমন্ত্রীর কড়া সমালোচনা করে সমাজবাদী পার্টির বিধায়ক বলেন, ”সরকার সার্টিফিকেটে যদি ‘মৃত’ না লিখে ‘লুপ্ত’ লেখে, তাতেও কিন্তু সত্যিটা বদলে যাবে না। সেসময় দীপক ফের প্রশ্ন তোলেন, রাজ্যর কয়েক জন মন্ত্রী যে অক্সিজেন ঘাটতির অভিযোগ তখন তুলেছিলেন, তা কি মিথ্যে বলেই ধরে নিতে হবে?

উত্তর কিন্তু অধরাই!